Tähelepanu! Artikkel on enam kui 5 aastat vana ning kuulub väljaande digitaalsesse arhiivi. Väljaanne ei uuenda ega kaasajasta arhiveeritud sisu, mistõttu võib olla vajalik kaasaegsete allikatega tutvumine.
Tänasest saab teha mobiilimakseid
Hansapank, Ühispank ja Pankade Kaardikeskus pakuvad tänasest võimalust maksta kaupade ja teenuste eest mobiiltelefoni abil.
'Mobiiltelefon täidab siin samu funktsioone, mida deebetkaartki - teeb kindlaks kasutaja isiku ja laseb tal kasutada tema pangakontol olevat raha,' lausus Hansapanga arenduse ja administratsiooni divisjoni direktor Tea Trahov.
Mobiilimaksete tegemiseks ei ole vaja avada eraldi pangakontot, maksed toimuvad kliendi arveldusarvelt. Kui klient helistab lühinumbrile 1214, sooritatakse tema poolt lühinumbri järele valitud summas ülekanne kaupmehe kontole. Makse eduka sooritamise kohta edastatakse kaupmehele kohe makset kinnitav lühisõnum.
Mobiilimakse on ostjale tasuta, maksta tuleb vaid paarikümnesekundilise kõneaja eest oma mobiilside operaatorile.
Esimeses etapis pakub klientidele mobiilimaksete tegemise võimalust sadakond teenindusasutust.
'Prognoosime, et mobiilimakset võimaldavate teenindusasutuste arv kasvab aastaga üle 1000,' ütles Ühispanga e-tehnoloogia ja operatsioonide divisjoni direktor Jaan Tamm. 'Meie inimesed on väga vastuvõtlikud tehnoloogilistele uuendustele, seda näitab juba see, et üle poole Eesti elanikest omab mobiiltelefoni. Kindlasti aitab see kaasa mobiilimaksete kasutajate arvu kiirele kasvule,? lisas Tamm.
Mobiilimaksega saavad liituda kõikide Eesti mobiilsideoperaatorite lepingulised kliendid ning kõnekaartide omanikud, kellel on arveldusarve Hansapangas või Eesti Ühispangas. Teenuse kasutamiseks tuleb Interneti-pangas sõlmida mobiilimakseid võimaldav leping. Lepingu sõlmimisega luuakse ühene seos kliendi mobiiltelefoni numbri ja tema arvelduskonto numbri vahel, samuti määratakse päevalimiit ja turvakood.
Mobiilimakse vastuvõtmise võimalus sobib hästi väiksematele kauplustele ning füüsilisest isikust ettevõtjatele, taksofirmadele, juuksuritele, ravikeskustele jt. Mobiilimakse süsteemiga liitumistasu kaupmeestele ei ole, tasuda tuleb vaid sarnaselt pangakaartide teenindamisele tehingute töötlemise komisjonitasu pangale.
Mobiilimakse tegemiseks tuleb maksjal valida: 1214*kaupmehe kood*kroonid*sendid. Mobiilimakseid vastuvõtvad müügikohad tunneb ära vastava tähistuse järgi.
Samal teemal loe <#Äripäevast=http://www.aripaev.ee/2274/uud_uudidx_227410.html>.